Mark Parland

**Mark Parland** (s. 1964) on suomalainen freelancetoimittaja, joka oli mukana 1990-luvulla äärioikeistolaisessa toiminnassa. Hän on julkaissut myös useita omakustannekirjoja, -lehtiä ja videoita.

Mark Parlandin vanhemmat ovat valtiotieteen tohtori, dosentti Thomas Parland ja kuvataiteilija Camilla Kivilahti-Parland. 

Parland osallistui vuosina 1986&ndash;1987 menestyksellä Mainostelevision *[[Tupla tai kuitti]]* -tietokilpailuun aihenaan SS:n historia. Helmikuussa 1987 Parland järjesti Helsingissä Alppilan yläasteen tiloissa natsismia ja rasismia käsitelleen keskustelutilaisuuden, joka kuitenkin keskeytyi kun yleisön joukossa olleet skinheadit laukaisivat videoesityksen aikana pimennetyssä salissa kyynelkaasupommin. Parland oli 1990-luvun alussa Turussa vaikuttaneen skinheadkerho *Skullheadin* jäsenlehden päätoimittaja. Parland riitautui turkulaisskinien kanssa niin pahasti, että turkulaiset pahoinpitelivät Parlandin ja hänen kaksi ystäväänsä. Iltapäivälehdet kertoivat oikeudenkäynnistä 24. tammikuuta 1992. Vuonna 1995 Parland perusti *Sinivalkoklubi*-yhdistyksen, joka julkaisi *Sinivalkoinen ylpeys*-, *Skinhead*- ja *Totenkopf*-lehtiä. Hänet tuomittiin Helsingin käräjäoikeudessa loppuvuonna 1997 sakkoihin kiihottamisesta kansanryhmää vastaan toimiessaan *Sinivalkoinen ylpeys* -lehden päätoimittajana. 

Vuonna 1998 Parland toimitti Helsingin Lähiradiossa *Patriootti*-nimistä ohjelmaa, jossa esitettiin white power -musiikkia. Hän kävi myös kuvaamassa white power -konsertteja Suomessa ja Ruotsissa. Vuonna 1999 hän julkaisi *Sananvapaus*-lehteä.

Parland on julkaissut useita lähinnä natsi-Saksaa ja SS-joukkoja käsitteleviä omakustannekirjoja. Alkupään kirjoissa kohteita kuvattiin ihannoivasti, mutta parissa viimeksi ilmestyneessä kirjassaan Parland on muuttunut kriittisemmäksi.

Parlandin tunnetuin hanke lienee vuonna 1999 julkaistu kaksiosainen videodokumentti *Elämäni SUPOn varjossa*, joka kertoo Parlandin toiminnasta vuosina 1986–1999 ja siitä, kuinka Parlandin mielestä Suomen suojelupoliisi ja Ruotsin Säpo pyrkivät hankaloittamaan hänen elämäänsä muun muassa jatkuvalla tarkkailulla, pidätyksillä ja Parlandin tuttavien painostuksella ja uhkailuilla. Yhteensä neljän tunnin pituisessa videodokumetissa esiintyivät muun muassa entinen Yleisradion toimittaja Karl Henrik Nikula, dosentti Hannu Rauhala, Helsingin Antifan varapuheenjohtaja Seppo Harjunpää, *Antifa*-lehden entinen päätoimittaja Juhani Lohikoski, kansanedustaja Heidi Hautala, kuusankoskelainen RAC-yhtye Sniper, äärioikeistolaispoliitikko Väinö Kuisma ja ”valtakunnanjohtaja” Pekka Siitoimen poika Paul Adolf Siitoin. Parland käsitteli suhdettaan suojelupoliisiin myös kirjassa *Taistelijana Supon varjossa 1979–2000*. Omaperäisellä esiintymisellään ja dokumenteillaan Parland päätyi yleiseen epäsuosioon silloisessa äärioikeistolaisessa liikkeessä.

Aleksi Bardy teki vuonna 1997 Parlandista lyhytdokumentin nimeltä *Mark Parland käy Oulussa*. Parland vastasi Kari Happosen vuonna 1988 Yleisradion TV 1:n asiaohjelmille ohjaaman lyhytdokumentin *Valkoinen valta* suunnittelusta. Mark Parland on naimisissa Malla Parlandin kanssa.

## Kirjoja
* *Toisinajattelija*. M. Parland, Helsinki 1993
* *Kannanottoja sinivalkoisesta maasta*. Helsinki 1994
* *Waffen-SS:n sankareita*. M. Parland, Helsinki 1995
* *Taistelijana Supon varjossa : 1979–2000*. Mark Parland, Helsinki 2000
* *SS :  SS-järjestö 1933–1945*. Mark Parland, Helsinki 2001
* *Odessa (Organisation der ehemahligen SS-Angehörigen)*. Mark Parland, Helsinki 2002
* *Kolmas valtakunta 1945*. Mark Parland, Helsinki 2004
* *Teloitetut sotarikolliset v. 1945–1966*. Mark Parland, Helsinki 2010, 2. laaj. laitos nimellä *Teloitetut sotarikolliset v. 1943–1966* 2010
* *SS-divisioonien sotarikokset v. 1939–1945*. Mark Parland, Helsinki 2011
* *Pahoja natsi-kenraaleita joita ei teloitettu*. Mark Parland, Helsinki 2012
* *SS-lääkäreitä keskitys- ja tuhoamisleireillä*. Mark Parland, Helsinki 2012
* *Teloitetut Kolmannen valtakunnan kenraalit v. 1942–1955*. Mark Parland, Helsinki 2012
* *Teloitetut kolmannen valtakunnan kenraalit vuosina 1942-1961*. Mark Parland, Helsinki 2012
* *SS-Totenkopfverbänden keskitysleirien SS-komentajia*. Mark Parland, Helsinki 2013
* *RSHA*. Mark Parland, Helsinki 2013
* *Teloitetut Waffen-SS:n rintamajoukkojen SS-upseerit*. Mark Parland, Helsinki 2013
* *Taistelijana Supon varjossa v. 2000-2013*. Mark Parland, Helsinki 2013
* *Teloitetut natsi-kenraalit v. 1942-1986*. Mark Parland, Helsinki 2014
* *Taistelijana Supon varjossa v. 2003-2014*. Mark Parland, Helsinki 2014
* *Taistelijana supon varjossa v. 2003-2015*

## Videoita
* *Elämäni SUPOn varjossa osa 1 : 1986–1997*. 1999
* *Elämäni SUPOn varjossa osa 2 : 1997–1999*. 1999

## Katso myös
* Parland

## Lähteet
* *Elämäni SUPOn varjossa osa 2: 1997–1999* -videodokumentti
* Artegrafica: Camilla Kivilahti-Parlandin henkilötiedot 
* Elonet: Aleksi Bardyn lyhytdokumentin ''Mark Parland käy Oulussa'' tiedot

### Viitteet

## Aiheesta muualla
* Elämäni SUPOn varjossa osa 1 Youtubessa (jaettu kahteen osaan)
*  Elämäni SUPOn varjossa osa 2 Bitchutessa
* Elitisti.net : Elämäni SUPOn varjossa osa 2 arvostelu